ของขวัญปีใหม่
อีกไม่กี่วันก็ถึงปีใหม่ 2559 ผู้คนส่วนใหญ่หน้าตาสดชื่นอารมณ์ดีเพราะได้หยุดงานหลายวัน ได้กลับบ้านไปเยี่ยมบิดา มารดา ญาติพี่น้อง หรือท่องเที่ยว สำหรับบริษัทผู้ประกอบการร้านค้าทั่วไปก็ใช้เวลาช่วงนี้ แจกของขวัญหรือของชำร่วยแก่ลูกค้าหรือผู้มีอุปการคุณ ของขวัญหรือของชำร่วยที่แจกให้แก่ลูกค้าจะมีมูลค่าสูงหรือต่ำก็ขึ้นอยู่กับกำลังทรัพย์ของผู้ประกอบการนั้นๆ ผู้ประกอบการบางรายอาจซื้อของขวัญสำเร็จรูป หรือซื้อวัตถุดิบมาประกอบเป็นของขวัญหรือของชำร่วยก็ได้นอกจากของขวัญลูกค้าแล้วยังมีคิวของขวัญที่ให้แก่พนักงานและลูกจ้างอีกด้วย
18 ธ.ค. 2558

อีกไม่กี่วันก็ถึงปีใหม่ 2559 ผู้คนส่วนใหญ่หน้าตาสดชื่นอารมณ์ดีเพราะได้หยุดงานหลายวัน ได้กลับบ้านไปเยี่ยมบิดา มารดา ญาติพี่น้อง หรือท่องเที่ยว สำหรับบริษัทผู้ประกอบการร้านค้าทั่วไปก็ใช้เวลาช่วงนี้ แจกของขวัญหรือของชำร่วยแก่ลูกค้าหรือผู้มีอุปการคุณ ของขวัญหรือของชำร่วยที่แจกให้แก่ลูกค้าจะมีมูลค่าสูงหรือต่ำก็ขึ้นอยู่กับกำลังทรัพย์ของผู้ประกอบการนั้นๆ ผู้ประกอบการบางรายอาจซื้อของขวัญสำเร็จรูป หรือซื้อวัตถุดิบมาประกอบเป็นของขวัญหรือของชำร่วยก็ได้นอกจากของขวัญลูกค้าแล้วยังมีคิวของขวัญที่ให้แก่พนักงานและลูกจ้างอีกด้วย
ประเด็นข้อสงสัยเกี่ยวกับของขวัญมักจะเกิดขึ้นมากในช่วงเทศกาลปีใหม่ ค่าใช้จ่ายของขวัญที่แจกให้แก่ลูกค้านำไปหักเป็นรายจ่ายทางภาษีเงินได้ได้หรือไม่ ภาษีซื้อที่เกิดขึ้นจะขอคืนได้หรือไม่ ต้องเสียภาษีมูลค่าเพิ่มหรือไม่ หักภาษีเงินได้  ณ  ที่จ่ายหรือไม่อย่างไร มีผู้ประกอบการมากรายที่ปฏิบัติไม่ถูกต้อง  ต้องเสียเวลาและค่าใช้จ่าย     
การแจกของขวัญแก่ลูกค้าเนื่องในโอกาสเทศกาลปีใหม่ หรือเทศกาลสำคัญอื่นๆ  ต้องปฏิบัติอย่างไรจึงจะถูกต้องตามที่กฎหมายกำหนด  กฎหมายได้กำหนดหลักเกณฑ์และวิธีการเกี่ยวกับการแจกของขวัญ เพราะเห็นว่าประเพณีปีใหม่หรือเทศกาลสำคัญอื่นๆนั้น มีส่วนช่วยส่งเสริมและสนับสนุนให้การประกอบการของธุรกิจและลูกค้าเป็นไปด้วยดี
การแจกของขวัญให้แก่ลูกค้ามีภาษีอากรตามประมวลรัษฎากรมาเกี่ยวข้อง สรุปได้ดังนี้
ภาษีมูลค่าเพิ่ม  การแจกของขวัญถือเป็นการขายสินค้าในระบบภาษีมูลค่าเพิ่ม ประกาศอธิบดีกรมสรรพากรเกี่ยวกับภาษีมูลค่าเพิ่ม ฉบับที่ 40 ได้กำหนดลักษณะและเงื่อนไขค่าตอบแทนที่ไม่ต้องนำมารวมคำนวณมูลค่าของฐานภาษี สำหรับการให้ของขวัญหรือของชำร่วยที่เป็นสินค้าจำพวกปฏิทิน สมุดบันทึกประจำวัน (Diary) หรือสินค้าที่มีลักษณะทำนองเดียวกันที่มีชื่อของผู้ประกอบการ  ชื่อการค้าหรือเครื่องหมาย การค้าของผู้ประกอบการปรากฏอยู่และต้องมีราคาไม่เกินสมควร ถ้าหากของขวัญที่แจกให้ลูกค้าเข้าหลักเกณฑ์และเงื่อนไขตามที่กฎหมายกำหนด  ผู้ประกอบการไม่ต้องนำมูลค่าของขวัญมาเสียภาษีมูลค่าเพิ่มแต่อย่างใด 
สำหรับผู้ประกอบการจดทะเบียนภาษีมูลค่าเพิ่มที่ได้ซื้อของขวัญและได้แจกของขวัญให้แก่ลูกค้าเนื่องในโอกาสวันขึ้นปีใหม่ หรือเทศกาลอื่นๆ โดยระบุชื่อ ที่อยู่ และเครื่องหมายการค้าของบริษัทติดที่ของขวัญ  ของขวัญถือเป็นค่ารับรอง  ภาษีซื้อจากการซื้อของขวัญเป็นภาษีซื้อต้องห้ามตามมาตรา  82/5 (4) แห่งประมวลรัษฎากร มิให้นำภาษีซื้อไปหักออกจากภาษีขายหรือขอคืนภาษีซื้อ      
รายจ่ายภาษีเงินได้นิติบุคคล  ของขวัญที่แจกให้แก่ลูกค้าถือเป็นค่ารับรอง  ผู้ประกอบการที่เป็นบริษัทหรือห้างหุ้นส่วนนิติบุคคลสามารถนำค่าใช้จ่ายในการซื้อของขวัญไปหักเป็นรายจ่ายทางภาษีได้ตามหลักเกณฑ์ กฎกระทรวง ฉบับที่ 143 (พ.ศ. 2522)  สำหรับภาษีซื้อต้องห้ามที่มิให้นำมาหักออกจากภาษีขายหรือขอคืนภาษีซื้อ  สามารถนำไปรวมหักเป็นรายจ่ายค่ารับรองได้
ภาษีเงินได้หัก  ณ  ที่จ่ายของขวัญที่ผู้ประกอบการได้แจกให้แก่ลูกค้านั้นถือเป็นการขายสินค้า   ผู้ประกอบการไม่ต้องหักภาษีเงินได้  ณ  ที่จ่ายแต่อย่างใด
ผู้ประกอบการที่แจกของขวัญ หรือของชำร่วยให้แก่ลูกค้าเนื่องในโอกาสเทศกาลปีใหม่หรือเทศกาลสำคัญอื่นๆ  นอกจากได้ใจลูกค้าแล้ว  ยังสามารถนำรายจ่ายที่เกิดขึ้นไปหักเป็นรายจ่ายภาษีเงินได้  แต่ต้องปฏิบัติให้เป็นไปตามหลักเกณฑ์ วิธีการตามที่กฎหมายกำหนด สวัสดีครับ